**Bharat Biotech International Ltd** (**BBIL**) on intialainen lääketeollisuusyhtiö. Intian toiseksi suurimpana rokotevalmistajana tunnetun yrityksen päätoimipiste sijaitsee Hyderabadissa, Intian Andhra Pradeshin osavaltiossa. Siellä on suuri, Genome Valleyksi kutsuttu bioteknologiayhtiöiden keskittymä.

Yhtiön on perustanut tohtori Krishna Ella yhdessä vaimonsa Suchitra Ellan kanssa vuonna 1996. Bharat Biotech on valmistanut rokotteita erityisesti Intialle ja ulkomaisiin massarokotusohjelmiin tilauksesta voitettuaan esimerkiksi WHO:n tai Unescon järjestämän hankintakilpailun. Yhtiö kertoo tuottaneensa toimivuosiensa aikana 3 miljardia rokoteannosta (loppuvuoteen 2020 mennessä). Kilpailu erityisesti kiinalaisten rokotevalmistajien kanssa on kiristynyt viime vuosina.

Bharat Biotechin kehittämä Covaxin-rokote.
Bharat Biotechissä on intialais-yhdysvaltalaisena tutkimusyhteistyönä kehitetty rokotteita covid-19-tautia vastaan.
Ennen maailmanlaajuista koronaviruspandemiaa yhtiö oli rakentanut Intian suurimman BSL-3-laboratorioturvallisuustason tuotantotilan poliorokotteiden valmistamista varten. Vuonna 2020 tätä tuotantotilaa ja yhtiön muita resursseja tarjottiin Intian valtiolle intialaisen koronarokotteen kehittelyyn ja valmistukseen. Bharat Biotech tuli valituksi maailman suurimman rokotevalmistaja Serum Institute of Indian (SII) kanssa toiseksi Intian valtion laajan koronarokotusohjelman kahdesta tärkeimmästä toimittajasta. Yhtiön kehittämä covid-19-rokote Covaxin sai tammikuussa 2021 Intian kansallisen hyväksynnän hätäkäyttöön, ennen laajoja III:n vaiheen rokotekokeita ihmisillä. Rokotteen kansainvälistä hyväksyntää odoteltiin myöhemmin laajempien III-vaiheen ihmiskokeiden valmistuttua.

Bharat Biotechillä on ollut kuitenkin ongelmia rokotetuotannon nopeassa kasvattamisessa Intian omaan käyttöön tilaamiin valmistemääriin. Heinäkuussa 2021 yhtiö viestitti pystyvänsä toimittamaan vain 25 miljoonaa rokoteannosta, kun Intian hallitus oli odottanut saavansa 60-70 miljoonaa annosta. Koska elokuussakin tuotanto jää yhtiön käsityksen mukaan vain 35 miljoonaan rokoteannokseen, on Intian yhtiöltä tilaaman 400 miljoonan annoksen tuottaminen joulukuun 2021 loppuun mennessä epävarmaa.

Maaliskuussa uutisoitiin, että Kiinan valtion tukema hakkeriryhmä APT10 (Soft Panda) olisi hyökännyt viikkojen ajan kahteen intialaiseen rokotevalmistajaan (SII ja Bharat Biotech).

Intiassa on viestitty lupaavista tuloksista pienellä ihmisryhmällä tehdystä kahden covid-19-rokotteen yhdistämisestä. Kokeessa ensimmäisenä rokotteena oli SII:n valmistama Covishield-rokote. Kuusi viikkoa myöhemmin toisena rokotteena annettiin Bharat Biotechin valmistama Covaxin. Tutkimuksen mukaan kahta eri rokotetta saaneilla koehenkilöillä oli parempi immuunivaste covid-19-tautia aiheuttaneita viruskantoja vastaan kuin kummallakaan samaa rokotetta kahdesti saaneilta testatuilta koehenkilöiltä.

Katso myös
----------

Suuria intialaisia lääketeollisuus- tai bioteknologiayhtiöitä ovat (BSE:n top-100 -listalta yhtiön markkina-arvon mukaan; tai muulla perusteella)

* Aurobindo Pharma
* Biocon
* Cadila Healthcare
* Cipla
* Divis Laboratories
* Dr. Reddy's Laboratories
* Lupin
* Serum Institute of India
* Sun Pharmaceutical Industries

Lähteet
-------

1. 1 2 3 4 5 6 7 8  Bharat Biotech International Ltd bloomberg.com. Viitattu 11.8.2021. (englanniksi)
2. 1 2 3 4 5 6 7  Here are 10 things to know about Bharat Biotech, its founder Krishna Ella moneycontrol.com. Viitattu 11.8.2021. (englanniksi)
3. ↑  Arkistoitu kopioBharat Biotech crunchbase.com.  Arkistoitu 11.8.2021. Viitattu 11.8.2021. (englanniksi)
4. 1 2 3  Mikko Leppänen ja Niklas Meltio: Tuleeko pelastus Intiasta?  20.12.2020. yle.fi. Viitattu 11.8.2021. (suomeksi)
5. ↑  Overview bharatbiotech.com. Viitattu 11.8.2021. (englanniksi)
6. 1 2 3  Krishna Das: India to miss end-July vaccination target as Bharat Biotech lags  26.7.2021. Reuters, reuters.com. Viitattu 11.8.2021. (englanniksi)
7. ↑  India's Bharat Biotech says vaccine 93.4% effective against severe COVID-19  3.7.2021. Reuters, reuters.com. Viitattu 11.8.2021. (englanniksi)
8. ↑  Krishna N. Das: Chinese hackers target Indian vaccine makers SII, Bharat Biotech, says security firm  1.3.2021. Reuters, reuters.com. Viitattu 11.8.2021. (englanniksi)
9. ↑  Ruchika Chitravanshi: Mixing Covaxin and Covishield safe, gives better immune response: ICMR  8.8.2021. business-standard.com. Viitattu 11.8.2021. (englanniksi)

Aiheesta muualla
----------------

* Indian Pharmaceutical Industry (englanniksi) (ibef.org)
* Sector Survey: Pharmaceuticals (englanniksi) (makeinindia.com)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI

 |

 |